### NN 81/2021 (16.7.2021.), Odluka Ustavnog suda Republike Hrvatske broj: U-IIIA-41/2020 od 10. lipnja 2021.

Ustavni sud Republike Hrvatske

1510

Ustavni sud Republike Hrvatske, u Drugom vijeću za odlučivanje o ustavnim tužbama, u sastavu sudac Rajko Mlinarić, zamjenik predsjednice Vijeća, te suci Mato Arlović, Snježana Bagić, Josip Leko, Davorin Mlakar i Miroslav Šumanović, članovi Vijeća, odlučujući o ustavnoj tužbi koju je podnio Ivica Šoštarić iz Siska, na sjednici održanoj 10. lipnja 2021. jednoglasno je donio

ODLUKU

I. Ustavna tužba se usvaja.

II. Općinski sud u Novom Zagrebu dužan je provesti ovršne radnje i dovršiti postupak ovrhe u predmetu koji se vodi pred tim sudom pod brojem Ovr-975/19 u najkraćem mogućem roku, ali ne duljem od šest (6) mjeseci, računajući od prvog idućeg dana nakon objave ove odluke u »Narodnim novinama«.

III. Na temelju članka 63. stavka 3. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst), podnositelju ustavne tužbe Ivici Šoštariću iz Siska, Gospodska ulica 46, određuje se primjerena naknada zbog povrede prava na suđenje u razumnom roku zajamčenog člankom 29. stavkom 1. Ustava Republike Hrvatske (»Narodne novine« broj 56/90., 135/97., 113/00., 28/01., 76/10. i 5/14.), u iznosu od 4.400,00 kuna.

IV. Naknada iz točke III. ove izreke bit će isplaćena iz državnog proračuna u roku od tri (3) mjeseca od dana podnošenja zahtjeva podnositelja Ministarstvu pravosuđa i uprave Republike Hrvatske za njezinu isplatu.

V. Ova odluka objavit će se u »Narodnim novinama«.

Obrazloženje

I. POSTUPAK PRED USTAVNIM SUDOM

1. Ivica Šoštarić iz Siska (u daljnjem tekstu: podnositelj) podnio je 3. siječnja 2020. ustavnu tužbu na temelju članka 63. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst; u daljnjem tekstu: Ustavni zakon) smatrajući da mu je trajanjem ovršnog postupka koji se vodi pred Općinskim sudom u Novom Zagrebu (u daljnjem tekstu: prvostupanjski sud) pod brojem Ovr-975/19 (ranije: Ovr-5538/15, Ovr-493/15, Ovr-2171/08) povrijeđeno ustavno pravo na suđenje u razumnom roku zajamčeno člankom 29. stavkom 1. Ustava.

2. Podnositelj navodi da nadležni sud nije postupio po odlukama Ustavnog suda brojeva U-IIIA-4605/2015 od 28. rujna 2016. (»Narodne novine« broj 102/16.) i U-IIIA-2938/2017 od 14. veljače 2019. (»Narodne novine« broj 30/19.) te da do dana podnošenja ustavne tužbe postupak nije okončan.

II. PREGLED RADNJI U POSTUPKU

3. Ustavni sud je odlukom broj: U-IIIA-4605/2015 od 28. rujna 2016. usvojio ustavnu tužbu podnositelja i naložio prvostupanjskom sudu da donese odluku u predmetu koji se vodi pred tim sudom pod brojem Ovr-5538/15 u najkraćem mogućem roku, ali ne duljem od šest (6) mjeseci, računajući od prvog idućeg dana nakon objave te odluke u »Narodnim novinama« te je podnositelju zbog povrede prava na suđenje u razumnom roku odredio primjerenu naknadu u iznosu od 8.800,00 kuna.

Ustavni sud je odlukom broj: U-IIIA-2938/2017 od 14. veljače 2019. usvojio ustavnu tužbu podnositelja i naložio prvostupanjskom sudu da donese odluku u predmetu koji se vodi pred tim sudom pod brojem Ovr-493/15 u najkraćem mogućem roku, ali ne duljem od šest (6) mjeseci, računajući od prvog idućeg dana nakon pravomoćnog okončanja postupka koji se pred Općinskim građanskim sudom u Zagrebu vodi pod brojem O-8816/17 te je podnositelju zbog povrede prava na suđenje u razumnom roku odredio primjerenu naknadu u iznosu od 3.800,00 kuna.

3.1. Rješenjem prvostupanjskog suda broj: Ovr-493/15 od 27. ožujka 2019. postupak je nastavljen te je nasljednik ovršenice pozvan na preuzimanje postupka.

Dopisom od 10. travnja 2019. prvostupanjski sud je od Ministarstva unutarnjih poslova Republike Hrvatske zatražio provjeru adrese za nasljednika.

Rješenjem broj: Ovr-493/15 od 21. srpnja 2019. određeno je dražbeno ročište za prodaju nekretnine ovršenika za 25. rujna 2019.

Rješenjem od 16. rujna 2019. predmetu je pripojen spis broj: Ovr-629/19 te se postupak nastavio voditi pod brojem Ovr-975/19.

Dražbeno ročište zakazano za 25. rujna 2019. nije održano zbog neuredne dostave za ovršenika i založnog vjerovnika.

Nakon toga ročište zakazano za 14. studenoga 2019. nije održano zbog smrti trećeovrhovoditelja.

Rješenjem od 28. studenoga 2019. određen je prekid postupka.

Rješenjem od 26. listopada 2020. postupak je nastavljen.

Rješenjem broj: Ovr-975/19 od 23. veljače 2021. određeno je ročište za prodaju nekretnine.

Na ročištu za prodaju nekretnine održanom 25. ožujka 2021. nekretnina je prodana ponuditelju.

Prvostupanjski sud je 25. ožujka 2021. donio rješenje o dosudi broj: Ovr-975/19.

III. MJERODAVNO PRAVO

4. U rješenju broj: U-IIIVs-3669/2006 i dr. od 2. ožujka 2010. (»Narodne novine« broj 34/10.) Ustavni sud opisao je razvoj pravne zaštite ustavnog prava na suđenje u razumnom roku od trenutka njegovog uvođenja u hrvatski pravni sustav, stupanjem na snagu Promjene Ustava Republike Hrvatske 9. studenoga 2000. (»Narodne novine« broj 113/00.), do stupanja na snagu Zakona o izmjenama i dopunama Zakona o sudovima (»Narodne novine« broj 153/09.).

U rješenju broj: U-IIIA-322/2014 od 23. prosinca 2014. (»Narodne novine« broj 8/15.) Ustavni sud opisao je i daljnji razvoj tog mehanizma pravne zaštite sve do 14. ožujka 2013. kada je stupio na snagu Zakon o sudovima (»Narodne novine« broj 28/13.; u daljnjem tekstu: ZoSud/13). U glavi VI. tog zakona pod nazivom »Zaštita prava na suđenje u razumnom roku« propisan je novi, drugačiji model zaštite prava na suđenje u razumnom roku u odnosu na onaj koji je bio na snazi u ranijem zakonodavnom razdoblju.

ZoSud/13 do danas je izmijenjen nekoliko puta:

– Zakonom o izmjenama i dopunama Zakona o sudovima (»Narodne novine« broj 33/15.)

– Zakonom o izmjenama i dopunama Zakona o sudovima (»Narodne novine« broj 82/15.)

– Uredbom o dopuni Zakona o sudovima (»Narodne novine« broj 82/16.)

– Zakonom o izmjenama i dopunama Zakona o sudovima (»Narodne novine« broj 67/18.).

Odredbe koje se odnose na zaštitu prava na suđenje u razumnom roku (članci 63. – 70.) nisu mijenjane.

5. Pregled pravnih sredstava za zaštitu prava na suđenje u razumnom roku u razdoblju od 2002. do 2013. godine (stupanja na snagu ZoSud-a/13) Ustavni sud dao je u odluci broj: U-IIIA-1031/2014 od 27. travnja 2016. (»Narodne novine« broj 50/16.).

IV. DOPUŠTENOST USTAVNE TUŽBE

6. Sukladno stajalištu Ustavnog suda iz rješenja broj: U-IIIA-322/2014 od 23. prosinca 2014., jedna od pretpostavki za dopuštenost ustavne tužbe podnesene na temelju članka 63. Ustavnog zakona zbog povrede prava na suđenje u razumnom roku jest ta da je podnositelj prethodno koristio dopušteno pravno sredstvo protiv nerazumne duljine postupka.

6.1. Ustavni sud je u povodu ustavne tužbe podnositelja odlukom broj: U-IIIA-4605/2015 od 28. rujna 2016. usvojio ustavnu tužbu podnositelja i naložio prvostupanjskom sudu da donese odluku u predmetu koji se vodi pred tim sudom pod brojem Ovr-5538/15 u najkraćem mogućem roku, ali ne duljem od šest (6) mjeseci, računajući od prvog idućeg dana nakon objave te odluke u »Narodnim novinama« te je podnositelju zbog povrede prava na suđenje u razumnom roku odredio primjerenu naknadu u iznosu od 8.800,00 kuna.

Nakon toga Ustavni sud je odlukom broj: U-IIIA-2938/2017 od 14. veljače 2019. ponovno usvojio ustavnu tužbu podnositelja i naložio prvostupanjskom sudu da donese odluku u predmetu koji se vodi pred tim sudom pod brojem Ovr-493/15 u najkraćem mogućem roku, ali ne duljem od šest (6) mjeseci, računajući od prvog idućeg dana nakon pravomoćnog okončanja postupka koji se pred Općinskim građanskim sudom u Zagrebu vodi pod brojem O-8816/17 te je podnositelju zbog povrede prava na suđenje u razumnom roku odredio primjerenu naknadu u iznosu od 3.800,00 kuna.

7. Budući da je podnositelj koristio pravno sredstvo koje mu je bilo na raspolaganju, Ustavni sud utvrđuje da je ustavna tužba u konkretnom slučaju dopuštena te će razmotriti njezinu osnovanost.

V. OSNOVANOST USTAVNE TUŽBE

8. Ustavni sud ponavlja da se razumnost duljine postupka uvijek mora procjenjivati u svjetlu okolnosti konkretnog slučaja prema sljedećim kriterijima: složenosti predmeta, ponašanju podnositelja i mjerodavnih tijela te važnosti predmeta postupka za podnositelja.

U konkretnom slučaju Ustavni sud razmatra postupanje nadležnog suda i podnositelja od 14. veljače 2019. do dana donošenja ove odluke (razmatrano razdoblje).

1) Duljina sudskog postupka

9. Ovršni postupak podnositelj je pokrenuo 12. lipnja 2008. te je postupak i dalje u tijeku. Ustavni sud utvrđuje da ovršni postupak u konkretnom slučaju od podnošenja prijedloga za ovrhu prvostupanjskom sudu do donošenja ove odluke traje ukupno dvanaest (12) godina, jedanaest (11) mjeseci i dvadeset devet (29) dana.

2) Složenost sudskog predmeta

10. Ustavni sud utvrđuje da se u konkretnom slučaju ne radi o složenom predmetu.

3) Postupanje nadležnih sudova

11. Postupak se u razmatranom razdoblju cijelo vrijeme vodio pred prvostupanjskim sudom. Iako je postupak u dva navrata bio u prekidu zbog smrti ovršenice i trećeovrhovoditelja ocjena je Ustavnog suda da je prvostupanjski sud postupao neučinkovito.

4) Ponašanje podnositelja ustavne tužbe

12. Ocjena je Ustavnog suda da podnositelj u razmatranom razdoblju nije pridonio duljini trajanja postupka.

VI. OCJENA USTAVNOG SUDA

13. Imajući u vidu ukupno trajanje postupka, neučinkovito postupanje prvostupanjskog suda kao i okolnost da postupak još uvijek nije okončan, Ustavni sud ocjenjuje da je podnositelju povrijeđeno pravo da sud u razumnom roku odluči o njihovim pravima i obvezama, koje je zajamčeno člankom 29. stavkom 1. Ustava.

1) Izreka odluke i nalog predsjedniku nadležnog suda

14. Utvrdivši da je ustavna tužba osnovana, u smislu članka 63. stavaka 1. i 2. Ustavnog zakona donesena je odluka kao u točkama I. i II. izreke.

Na temelju članka 31. stavaka 4. i 5. Ustavnog zakona određuje se da je predsjednik prvostupanjskog suda dužan dostaviti Ustavnom sudu pisanu obavijest o datumima donošenja i otpreme odluke u roku od osam (8) dana od dana njezine otpreme, a najkasnije osam (8) dana od isteka roka određenog u točki II. izreke ove odluke.

15. Sukladno članku 63. stavku 3. Ustavnog zakona, donesena je odluka kao u točkama III. i IV. izreke.

Ustavni sud utvrđuje visinu naknade zbog povrede ustavnog prava na suđenje u razumnom roku uzimajući u obzir okolnosti svakog pojedinog predmeta, uz istodobno uvažavanje ukupnih gospodarskih i socijalnih prilika u Republici Hrvatskoj.

16. Odluka o objavi temelji se na članku 29. Ustavnog zakona (točka V. izreke).

Broj: U-IIIA-41/2020

Zagreb, 10. lipnja 2021.

USTAVNI SUD REPUBLIKE HRVATSKE

Zamjenik predsjednice Vijeća
 mr. sc. Rajko Mlinarić, v. r.